游湘山寺
文渊 (Ming)
春深按节湘南州，观风晓作湘山游。一湾流水溪桥小，万树长松野径幽。古寺巍巍倚苍翠，林外鸟声娱客意。撞钟击鼓迎入殿，大众和尚齐忏悔。妙明塔下无量师，庄严法相如生时。无色界天去说法，阎浮世界留真姿。灵草正满地，白云自来去。询之登甲亭，烟岚杳无处。罗浮一片石，飞来知几年。上结真空坛，下分卓锡泉。伫立巅崖人莫测，可隘九州瞻八极。胸中百万江湖忧，笑指蓬莱归未得。